ประกาศกระทรวงมหาดไทย เรื่อง เปลี่ยนแปลงฐานะเทศบาลตำบลบ้านสวนอำเภอเมืองชลบุรี จังหวัดชลบุรี เป็นเทศบาลเมืองบ้านสวน

ประกาศกระทรวงมหาดไทย
ประกาศกระทรวงมหาดไทย
เรื่อง
เปลี่ยนแปลงฐานะเทศบาลตำบลบ้านสวน
อำเภอเมืองชลบุรี
จังหวัดชลบุรี
เป็นเทศบาลเมืองบ้านสวน
 

โดยที่เทศบาลตำบลบ้านสวน อำเภอเมืองชลบุรี จังหวัดชลบุรี
มีราษฎรตั้งแต่หนึ่งหมื่นคนขึ้นไป ทั้งมีรายได้พอควรแก่การที่จะปฏิบัติหน้าที่อันต้องทำตามที่กำหนดไว้ในพระราชบัญญัติเทศบาล
พ.ศ. ๒๔๙๖ มีความประสงค์ที่จะเปลี่ยนแปลงฐานะเป็นเทศบาลเมือง และกระทรวงมหาดไทยพิจารณาแล้วเห็นว่า
เทศบาลตำบลบ้านสวน อำเภอเมืองชลบุรี จังหวัดชลบุรี เข้าเงื่อนไขหลักเกณฑ์ตามมาตรา ๑๐
แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล (ฉบับที่
๑๒) พ.ศ. ๒๕๔๖ สมควรให้เปลี่ยนแปลงฐานะเป็นเทศบาลเมืองตามความประสงค์

อาศัยอำนาจตามความในมาตรา ๑๓ แห่งพระราชบัญญัติเทศบาล
พ.ศ. ๒๔๙๖ ซึ่งแก้ไขเพิ่มเติม โดยพระราชบัญญัติเทศบาล (ฉบับที่ ๑๒) พ.ศ. ๒๕๔๖ รัฐมนตรีว่าการกระทรวงมหาดไทย
จึงประกาศเปลี่ยนแปลงฐานะเทศบาลตำบลบ้านสวน อำเภอเมืองชลบุรี จังหวัดชลบุรี เป็นเทศบาลเมืองบ้านสวน

ให้เทศบาลตำบลที่ได้เปลี่ยนแปลงฐานะเป็นเทศบาลเมืองตามประกาศนี้มีแนวเขตตามคำบรรยายและแผนที่แนบท้ายประกาศกระทรวงมหาดไทยฉบับนี้และให้พ้นสภาพแห่งการเป็นเทศบาลตำบล
นับแต่วันที่ได้ถูกเปลี่ยนแปลงฐานะเป็นเทศบาลเมืองเป็นต้นไป บรรดาทรัพย์สิน หนี้ สิทธิ
และสิทธิเรียกร้องของเทศบาลตำบลให้โอนไปเป็นของเทศบาลเมืองที่เปลี่ยนแปลงฐานะในขณะเดียวกันนั้น
และบรรดาเทศบัญญัติที่ได้ใช้บังคับอยู่ก่อนแล้วคงให้ใช้บังคับต่อไป

ทั้งนี้ ตั้งแต่วันที่ ๑๙ ตุลาคม ๒๕๔๘ เป็นต้นไป[๑]


ประกาศ
ณ วันที่ ๑๓ ตุลาคม พ.ศ. ๒๕๔๘
สมชาย
สุนทรวัฒน์
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงมหาดไทย
[เอกสารแนบท้าย]

๑.
คำบรรยายแนวเขต เทศบาลเมืองบ้านสวน อำเภอเมืองชลบุรี จังหวัดชลบุรี ท้ายประกาศกระทรวงมหาดไทย เรื่อง เปลี่ยนแปลงฐานะจากเทศบาลตำบลบ้านสวน อำเภอเมืองชลบุรี จังหวัดชลบุรี เป็นเทศบาลเมืองบ้านสวน ลงวันที่ ๑๓ ตุลาคม พ.ศ. ๒๕๔๘
๒.
แผนที่ท้ายประกาศกระทรวงมหาดไทย เรื่อง เปลี่ยนแปลงฐานะเทศบาลตำบลบ้านสวน
อำเภอเมืองชลบุรี จังหวัดชลบุรี เป็นเทศบาลเมืองบ้านสวน ลงวันที่ ๑๙ เดือน ตุลาคม
พ.ศ. ๒๕๔๘

(ดูข้อมูลจากภาพกฎหมาย)















นันทนา/ผู้จัดทำ
๒๐ เมษายน ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๕๒ ง/หน้า ๑๒/๑๒ เมษายน ๒๕๔๙